Teekond bussipeatusest trepistikuni

Bussist väljudes asud näoga Maarjamäe nõlva ja seljaga Pirita tee ning Tallinna lahe suunas. Otse ees on klaasist seintega bussipaviljon ja selle taga, üle mururiba parkla. Muuseumisse viiva trepistikuni jõudmiseks tuleb pöörata paremale ja liikuda klaasist bussipaviljoni paremast nurgast mööda kõnniteed u 40 sammu otse edasi. Jõuad ristteele. Paremal on neljarealine Pirita tee ja heliga märgistatud reguleeritud ülekäigurada. Muuseumimägi jääb vasakule. Liigu vasakule mööda kõnniteed kella 9 suunas, u 13 sammu pärast algab mummudega tähistatud ülekäigurada. Ületa see 10 sammuga, seejärel liigu kella 10 suunas 12–14 sammu. Algab massiivne kivist trepistik, asud selle paremas alumises harus.